《寄题商洛宰令狐励迎翠楼》
宋代·陈与义

西来金衣鹤，书落汝水湄。
云霞映道路，中有迎翠诗。
遥知五斗粟，未办买山资。
政要百尺楼，了此浮天眉。
森然诗中画，想见凭栏时。
朝曦与暮霭，百变皆令姿。
君方领此意，簿书何急为。
众手剧云雨，唯山不瑕疪。
当年四老翁，视世轻於芝。
坐令山偃蹇，不受人招麾。
谁欤楼中客，俯仰与山期。
顾要君折腰，督邮真小儿。
因之感我意，故岩归已迟。
便携灵运屐，不待德璋移。

作者简介：陈与义(1090-1138)，字去非，号简斋，汉族，其先祖居京兆，自曾祖陈希亮迁居洛阳，故为宋代河南洛阳人（现在属河南）。他生于宋哲宗元祐五年(1090年)，卒于南宋宋高宗绍兴八年(1138年)。北宋末，南宋初年的杰出诗人，同时也工于填词。其词存于今者虽仅十余首，却别具风格，尤近于苏东坡，语意超绝，笔力横空，疏朗明快，自然浑成，著有《简斋集》。